Imtella' Settembru 4, 2021 Rapport: Francesca Attard Il-Ministru Julia Farrugia Portelli ħabbret li għadd ta' persuni b'diżabilità se jkunu nvoluti fi proġett artistiku li se jissarraf fi skultura li se titpoġġa f'Ħad-Dingli. Il-Ministeru kkonkluda ftehim mal-Kunsill Lokali għall-finanzjament tal-proġett. Is-Sindku ta' Ħad-Dingli Raymond Schembri qal li apparti l-valur artistiku tal-iskultura, din se sservi ta' eżempju li anke fl-arti tista' titħaddem l-inklużjoni. "Proġett li se jkun qed jinvolvi persuni b'diżabilità, filwaqt li se jkun qed iżid attrazzjoni oħra ma' dan il-post fejn se jsir dan il-proġett." Il-Perit David Vassallo tkellem dwar id-disinn li qed ikun żviluppat mill-artist waqt li qal li l-materjal użat se jkun adattat għaż-żona fejn se jitpoġġa. "Ħa nkunu qegħdin nevolvu l-kunċett tal-ħajja, tal-libertà, tas-sbuħija naturali li hawn madwarna u wkoll b'xi ħaġa li tkun interattiva u li tkun torbot allura max-xemx, ma' nżul ix-xemx, mat-tibdil tal-ambjent u allura wieħed jista' jħares lejha imma jista' jħares minn ġo fiha u allura ħa tkun esperjenza ġdida wkoll." L-iskultura se titpoġġa fuq l-irdumijiet biex isservi ta' attrazzjoni għall-Maltin u t-turisti.